User:Aleksandar Simic1984

BIOGRAFIJA STEVAN ANTONIJEVIĆ, slikar 1918-2001

Stevan Antonijević, slikar, rođen u Šapcu 18.02.1918.godine. Po završetku šabačke gimnazije, školovanje nastavlja na Višoj pedagoškoj školi u Novom Sadu. Za vreme Drugog svetskog rata, proveo je četiri godine u logoru Osnabrik u Nemačkoj kao ratni vojni zarobljenik, gde je pripadao Pokretu otpora. Po oslobođenju vraća se u Jugoslaviju, odnosno Srbiju i Šabac. Radio je kao profesor likovne kulture u gimnaziji Vera Vlagojević i osnovnoj školi Laza Lazarević u Šapcu kao i u Rumi. Učestvovao je u obnovi kulturnog života u Šapcu i zajedno sa Igorom Belohlavekom,  Marom Jelesić, Desankom Stanić i Vladislavom Lalickim 1954.godine ustanovio je Oktobarsku izložbu likovnih stvaralaca Šapca. Prvobitna zamisao izložbe bila je da grupa šabačkih umetnika dobije priliku da prikaže svoja dela u poslednjih godinu dana. Kasnije je prerasla u tradicionalni Oktobarski salon i uključivani su i umetnici koji nisu bili vezani za Šabac. Oktobarski salon u Šapcu zvanično je najstariji u Srbiji, postao je značajno obeležje grada i od nastanka održava se u kontinuitetu. Stevan Antonijević učestvovao je na Oktobarskim izložbama odnosno Oktobarskom salonu od 1954. godine sa prekidima do 2000.godine. Učestvovao je i na više zajedničkih izložbi među kojima su izložbe nastavnika likovnog vaspitanja Srbije u Beogradu, zatim izložbe Udruženja Likovnih Stvaralaca Šapca, Izložba Preporod Srbije u Beogradu, Izložba „Za modernu Srbiju“ 1991.godine, Izložbe slika malog formata od 1993. do 1997.godine u Šapcu itd.

Stevan Antonijević je imao više samostalnih izložbi, među kojima se izdvajaju: Retrospektivna izložba slika i crteža 1988.godine, izložba „Geometrijske transformacije“ na kojoj su predstavljene slike koje pripadaju kubističkoj orijentaciji  slikara, izložba slika „Motivi iz Pocerine“, a izlagao je i u Bristolu u Velikoj Britaniji. Stevan Antonijević je učestvovao u brojnim humanitarnim akcijama u Šapcu. Dobitnik je Oktobarske nagrade Šapca, Zlatne značke Kulturno prosvetne zajednice Srbije za 1989.god i zahvalnice Fudbalskog Kluba Mačva 1996.godine.

Bio je član Udruženja profesora i nastavnika Srbije i član Udruženja likovnih stvaralaca Šapca.

Preminuo u Šapcu 08.10.2001.godine.

Iza njega je ostao značajan likovni opus. Tematika su motivi iz Šapca i okoline, odnosno Pocerine, mrtva priroda, motivi cveća kao i apstraktne konstrukcije u domenu kubizma. Slike su rađene uglavnom tehnikom ulja na platnu ili crteži u tušu, minijature sa detaljima iz Šapca, ili svakodnevnog života ljudi. Više o Stevanu Antonijeviću može se naći u knjizi „Likovni život u Šapcu 1900-1980“ Narodni muzej Šabac (1982) likovnog kritičara i publiciste Radovana Mirazovića.